Na podlagi 9. člena Zakona o zaščiti otrok v kazenskem postopku in njihovi celostni obravnavi v hiši za otroke (Uradni list RS, št. 54/21) in 10. in 11. člena Sklepa o ustanovitvi Javnega zavoda Hiša za otroke (Uradni list RS, št. 121/21 in 195/21) svet Javnega zavoda Hiša za otroke objavlja

**javni razpis za delovno mesto direktorja Javnega zavoda Hiša za otroke.**

**Razpisano delovno mesto:**

DIREKTOR JAVNEGA ZAVODA (m/ž)

**Šifra del. mesta:** B017390, tarifni razred: **VII/2**

**Trajanje zaposlitve:** določen čas 4 leta, z možnostjo ponovnega imenovanja

**Vrsta zaposlitve:** polni delovni čas (40 ur/teden)

**Prijavljeni kandidat mora izpolnjevati naslednje pogoje:**

* ima najmanj izobrazbo osme ravni v skladu z zakonom, ki ureja slovensko ogrodje kvalifikacij, in sicer psihološke ali medicinske smeri, socialnega dela ali specialnih disciplin pedagoške smeri;
* ima najmanj sedem let delovnih izkušenj z delom z otroki;
* ima vodstvene in organizacijske sposobnosti;
* aktivno obvlada slovenski jezik;
* je državljan Republike Slovenije;
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in ni bil obsojen na nepogojno kazen zapora v trajanju več kot šest mesecev;
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Strokovne izkušnje z delom z otroki kandidat izkaže s potrdilom delodajalca, kjer so opisane vrste dela in konkretne naloge, ki jih je kandidat opravljal pri delu z otroki.

**Prijavi mora kandidat priložiti dokazila o izpolnjevanju pogojev**:

* v celoti izpolnjen Europass življenjepis;
* načrt razvoja in vizijo delovanja zavoda v prihodnjih štirih letih;
* dokazila o izpolnjevanju pogoja zahtevane izobrazbe;
* dokazila o izpolnjevanju pogoja zahtevanih delovnih izkušenj;
* dokazila o izpolnjevanju pogoja zahtevanih strokovnih izkušenj z delom z otroki;
* opis delovnih izkušenj, iz katerega je razvidno izpolnjevanje pogoja vodstvenih in organizacijskih sposobnosti;
* izjavo, da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti na nepogojno kazen zapora v trajanju več kot šest mesecev;
* izjavo, da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kandidat lahko poda izjavo, da za namen tega postopka dovoljuje pridobitev podatkov o izpolnjevanju pogojev iz uradnih evidenc. Če te izjave ne poda, mora prijavi sam predložiti ustrezna dokazila. Šteje se, da je vloga popolna, če vsebuje vsa dokazila o izpolnjevanju pogojev.

Izbrani kandidat bo imenovan za mandatno dobo štirih let in bo z njim za čas trajanja mandata sklenjena pogodba o zaposlitvi za določen čas.

**Kratek opis dela in nalog:**

Direktor organizira in vodi strokovno delo in poslovanje zavoda; predstavlja in zastopa zavod ter je odgovoren za zakonitost dela zavoda; pripravlja in predlaga letni program dela, kadrovski načrt in finančni načrt, letno poročilo in zaključni račun ter predloge splošnih aktov zavoda, ki jih sprejema svet zavoda; odloča o sklenitvi in prenehanju delovnega razmerja delavcev; odloča o razporejanju delavcev; opravlja druge naloge v skladu zakonom, na podlagi zakona izdanimi predpisi, splošnimi akti zavoda in kolektivno pogodbo; sprejema splošne akte razen tistih, za katere je v zakonu ali na podlagi zakona izdanih predpisih določeno, da jih sprejema svet, izvršuje sklepe in odločitve sveta zavoda.

**Rok za prijavo:**

Kandidati pošljejo pisne prijave s prilogami v zaprti ovojnici  na naslov:

**Ministrstvo za pravosodje, Župančičeva 3, 1000 Ljubljana,**z označbo **»NE ODPIRAJ – Prijava DIREKTOR HIŠE ZA OTROKE«,** ali po elektronski pošti na naslov **gp.mp@gov.si**z naslovom zadeve**: »NE ODPIRAJ – Prijava DIREKTOR HIŠE ZA OTROKE«**do vključno **18. 2. 2022**.

Nepravočasne prijave ne bodo obravnavane.

Prijavljene kandidate/kandidatke bomo o izidu izbora obvestili v roku 8 dni po zaključenem izbirnem postopku.

**Ostale informacije:**

Vse dodatne informacije v zvezi z javnim razpisom pridobijo interesenti po elektronski pošti na e-naslovu: mija.cankar@gov.si .

Javni razpis se objavi na spletnih straneh Ministrstva za pravosodje.

V javnem razpisu uporabljeni izrazi zapisani v moški spolni slovnični obliki, so uporabljeni kot nevtralni za moške in ženske.

V Ljubljani, 4. 2. 2022